**Pojasnilo glede rabe razkužil**

Glede namestitve razkužil ob vhodu v fakulteto in njihove rabe želimo ponovno izpostaviti, da ima v trenutni situaciji umivanje rok absolutno prednost pred razkuževanjem. Fakulteta ni klinično okolje, hkrati imamo ustrezno urejene in opremljene sanitarije, ki so vsem dobro dostopne. Uradno stališče stroke je, da je razkuževanje rok tudi v primeru SARS-CoV-2 opredeljeno kot dodatna možnost predvsem tam in takrat, ko zaradi tehničnih preprek dostop do vode in mila ni mogoč, prednost pred razkuževanjem pa ima umivanje rok.

Ob vhodu v fakulteto so nameščena razkužila v dozirnikih, opremljena z dodatnim slikovnim in pojasnilnim materialom, predvsem z namenom, da si posameznik ob vstopu v fakulteto roke lahko razkuži in s tem na nek način izvede bariero med zunanjim okoljem in okoljem na fakulteti. Med delom na fakulteti spodbujamo zaposlene in študente, da pogosto in vedno, ko je to potrebno, izvajajo ukrep umivanja rok.

Široka raba razkužil namreč prinaša več negativnih izidov kot pozitivnih. Pri uporabniku raba razkužila nemalokrat vzbuja lažni vtis varnosti, pri čemer posameznik lahko zanemari umivanje rok in princip nedotikanja. Nadalje je zelo pomembna izbira ustreznih razkužil in njihova rotacija ter pravilna tehnika izvedbe razkuževanja zaradi preprečevanja pojava rezistence. Raba razkužil predstavlja tudi dodatno finančno breme in obremenjuje okolje.

Kadar se razkužila za roke uporablja, je potrebno roke razkužiti skladno s strokovnimi usmeritvami. Razkuževanje je lahko uspešno samo, če so roke urejene (kratko pristriženi nohti, brez umetnih nohtov, brez laka na nohtih, brez nakita) in čiste. Vedno razkužujemo predhodno umite in dobro osušene roke. Ker pa razkuževanje ne odstranjuje nečistoč, vedno razkužujemo le roke, ki niso vidno onesnažene. Razkužilo se lahko ob umazanih rokah veže na nečistoče in posledično ni več (ali je manj) uspešno pri odstranjevanju mikroorganizmov. Dodatna nevarnost se lahko pojavi, če uporabnik zaradi lažnega občutka varnosti ob uporabi razkužil pri tem začne opuščati preostale higienske ukrepe, kot je npr. predhodno umivanje in princip nedotikanja.

Menimo, da je prav, da univerza oz. vsi njeni zaposleni, s svojim ravnanjem dajemo v primeru COVID-19 zgled vsem ostalim našim državljanom in prenašamo prave ter koristne informacije.

S pomočjo podatkov NIJZ-ja redno spremljamo epidemiološko situacijo v svojem in širšem okolju kot tudi vse strokovne napotke; v primeru spremenjenih okoliščin se bomo tudi na Fakulteti za kemijo in kemijsko tehnologijo ustrezno odzvali in vse zaposlene na fakulteti tudi sproti obveščali.

Z lepimi pozdravi,

Dekan